C 81/78
EL
Επίσημη Εφημερίδα της Ευρωπαϊκής Ένωσης
18.2.2022
Τετάρτη 24 Ιουνίου 2021
«ρητρών γέφυρας»· παρατηρεί ότι καμία πρόταση δεν έλαβε περισσότερες από τέσσερις αιτιολογημένες γνώμες· υπενθυμίζει ότι οι Συνθήκες αναθέτουν έναν ρόλο στη διακοινοβουλευτική συνεργασία, καθιστώντας τα εθνικά κοινοβούλια αρμόδια για την εξέταση νομοθετικών και μη νομοθετικών πρωτοβουλιών· χαιρετίζει την ενεργό συμμετοχή των εθνικών κοινοβουλίων στον νομοθετικό διάλογο με τα θεσμικά όργανα της ΕΕ με τη χρήση μέσων πέραν του μηχανισμού ελέγχου της επικουρικότητας· υπενθυμίζει ότι η διαδικασία της «πορτοκαλί κάρτας» δεν έχει ενεργοποιηθεί ποτέ, και ότι η διαδικασία της «κίτρινης κάρτας» ενεργοποιήθηκε μόνο τρεις φορές, επί συνόλου 439 αιτιολογημένων γνωμών και 5 513 γνωμών κατά την περίοδο 2007-2019· σημειώνει ότι, με την άσκηση του δικαιώματος των εθνικών κοινοβουλίων να ελέγχουν τη συμμόρφωση με την αρχή της επικουρικότητας, με βάση το αποκαλούμενο σύστημα έγκαιρης προειδοποίησης (ΣΕΠ), έχουν βελτιωθεί εν μέρει οι σχέσεις μεταξύ των θεσμικών οργάνων της ΕΕ και των εθνικών κοινοβουλίων· εξαίρει τη δέσμευση που έχει αναλάβει η Επιτροπή να παρέχει, στο μέλλον, συγκεντρωτικές απαντήσεις σε περιπτώσεις όπου τουλάχιστον τέσσερα κοινοβούλια έχουν εκδώσει αιτιολογημένες γνώμες και να επιδεικνύει ευελιξία σε συνάρτηση με την βασισμένη στις Συνθήκες προθεσμία των οκτώ εβδομάδων εντός της οποίας τα εθνικά κοινοβούλια πρέπει να υποβάλλουν τις αιτιολογημένες γνώμες τους, λαμβάνοντας τις κοινές περιόδους αργιών και θερινών διακοπών· πιστεύει ότι η Διάσκεψη για το μέλλον της Ευρώπης θα προσφέρει μια εξαιρετική ευκαιρία στους πολίτες για να εκφραστούν σε σχέση με τον πραγματικό αντίκτυπο της νομοθεσίας σε εθνικό επίπεδο και να υποδείξουν τρόπους με τους οποίους μπορούν να επιτευχθούν καλύτερα οι στόχοι για βελτίωση της νομοθεσίας, συμπεριλαμβανομένης της επανεκτίμησης της διαδικασίας επικουρικότητας· υπενθυμίζει ότι η διαφάνεια και η πρόσβαση του κοινού είναι ουσιαστικής σημασίας για τη νομοθετική διαδικασία και δικαιολογούν επίσης τη συμμετοχή των εθνικών και περιφερειακών κοινοβουλίων, προσδίδοντας παράλληλα μεγαλύτερη νομιμότητα και εμπιστοσύνη στη δημοκρατική νομοθετική διαδικασία της Ευρωπαϊκής Ένωσης· εκφράζει εν προκειμένω την ικανοποίησή του για την πρόοδο που έχει σημειώσει το Κοινοβούλιο, μετά την έκδοση της απόφασης De Capitani, όσον αφορά τη δημοσιοποίηση των πολύστηλων εγγράφων· 14. σημειώνει ότι το 2016, από συνολικά 41 σώματα εθνικών κοινοβουλίων, 26 εξέδωσαν αιτιολογημένες γνώμες, ενώ ο αριθμός αυτός μειώθηκε σε 19 το 2017 και σε 14 το 2018· τονίζει ότι η μείωση αυτή συμβαδίζει με τη μείωση των αιτιολογημένων γνωμών συνολικά· 15.
υπογραμμίζει ότι η τάση του αριθμού των γνωμών και των αιτιολογημένων γνωμών κατά την περίοδο 2007-2019 καταδεικνύει ότι τα εθνικά κοινοβούλια ζητούν όλο και περισσότερο να συμμετέχουν πιο ενεργά στις συζητήσεις για τις πολιτικές της ΕΕ και σε έναν πιο πολιτικό διάλογο και, επομένως, αφιερώνουν λιγότερο χρόνο στην κανονιστική ανάλυση των νομοθετικών προτάσεων της ΕΕ· 16. αναγνωρίζει το γεγονός ότι το 2019 ήταν το πρώτο έτος από τη θέσπιση του μηχανισμού ελέγχου της επικουρικότητας κατά το οποίο τα εθνικά κοινοβούλια δεν υπέβαλαν αιτιολογημένες γνώμες, λόγω της απότομης μείωσης των νομοθετικών δραστηριοτήτων της Επιτροπής κατά τη διάρκεια του μεταβατικού έτους μεταξύ δύο Επιτροπών· 17. επισημαίνει ότι η Επιτροπή υποχρεούται να διεξάγει όσο το δυνατόν ευρύτερες διαβουλεύσεις με τα ενδιαφερόμενα μέρη πριν από οποιαδήποτε νομοθετική πρόταση, λαμβάνοντας υπόψη την περιφερειακή και τοπική διάσταση της σχεδιαζόμενης δράσης· 18.
υπενθυμίζει ότι η εφαρμογή της αρχής «Προτεραιότητα στις μικρές επιχειρήσεις» που κατοχυρώνεται στην Πράξη για τις Μικρές Επιχειρήσεις αποτελεί ουσιαστικό στοιχείο για τον έλεγχο της αναλογικότητας, πριν από οποιαδήποτε νομοθετική πρόταση, και θα πρέπει να αποσκοπεί στο να διασφαλιστεί ότι η φωνή των ΜΜΕ ακούγεται και τα συμφέροντά τους λαμβάνονται υπόψη όσο το δυνατόν νωρίτερα, προκειμένου να δημιουργηθεί ένα ευνοϊκό επιχειρηματικό περιβάλλον για την ανάπτυξη των ΜΜΕ, οι οποίες αποτελούν τη ραχοκοκαλιά της ευρωπαϊκής μας οικονομίας· 19. αποδοκιμάζει την πρακτική σύμφωνα με την οποία γίνεται συστηματικά επίκληση της «αποτελεσματικότητας της διαδικασίας λήψης αποφάσεων του θεσμικού οργάνου» για την άρνηση της πρόσβασης σε προπαρασκευαστικά νομοθετικά έγγραφα, γεγονός που ενέχει τον κίνδυνο οι εξαιρέσεις από την πρόσβαση του κοινού στα έγγραφα να καταστούν de facto κανόνας· 20. εκφράζει την ικανοποίησή του για τη σύναψη της διοργανικής συμφωνίας σχετικά με ένα υποχρεωτικό Μητρώο Διαφάνειας για τα θεσμικά όργανα της ΕΕ, συμπεριλαμβανομένου του Συμβουλίου· 21. τονίζει ότι οι εκ των προτέρων εκτιμήσεις αντικτύπου, μαζί με τις διαβουλεύσεις με τα ενδιαφερόμενα μέρη, αποτελούν σημαντικό εργαλείο για τη λήψη τεκμηριωμένων αποφάσεων και βασικό μέσο για τη διασφάλιση της συμμόρφωσης με τις αρχές της επικουρικότητας και της αναλογικότητας και για την προώθηση της λογοδοσίας και της αποτελεσματικότητας· υπογραμμίζει την ανάγκη να προωθηθεί και να ενθαρρυνθούν ο τακτικός διάλογος και η κατάλληλη και διαφανής διαβούλευση με όλα τα ενδιαφερόμενα μέρη· επικροτεί τη χρήση εργαλείων για τη βελτίωση του νομοθετικού έργου και τη συνεργασία με διάφορους σχετικούς εμπειρογνώμονες σε επίπεδο ΕΕ κατά τη σύνταξη εκτιμήσεων επιπτώσεων· υπογραμμίζει την ανάγκη να απλουστευθούν αυτά τα εργαλεία και να διευκολυνθούν η κατανόηση και η χρήση τους από τα ενδιαφερόμενα μέρη· υπογραμμίζει ότι υπάρχει επείγουσα ανάγκη να βελτιωθούν οι εκτιμήσεις επιπτώσεων γενικά όσον αφορά την επικουρικότητα και την αναλογικότητα· τονίζει ότι όλες οι εκτιμήσεις επιπτώσεων, οι αξιολογήσεις και οι έλεγχοι καταλληλότητας θα πρέπει να περιλαμβάνουν ανάλυση σχετικά με την επικουρικότητα και την αναλογικότητα· εκφράζει την ικανοποίησή του για τη χρήση μέσων όπως, για παράδειγμα, το πρόγραμμα βελτίωσης της καταλληλότητας και της αποδοτικότητας του κανονιστικού πλαισίου (REFIT) και η επιτροπή